“जन गण मन ….” वाली घटना घट ही चुकी थी और इस गीत की चर्चा सम्राट की प्रशस्ति के रूप में हुई थी । कुछ लोगों का कहना है कि साहित्य का नोबल पुरस्कार देने की जो प्रक्रिया है, उसमें पुरस्कार योग्य समझी जाने वाली पुस्तकों की पहले एक लंबी सूची, फिर उसके आधार पर एक छोटी सूची बनाई जाती है, और तब अंतिम निर्णय किया जाता है ; पर गीतांजलि का नाम पहली सूची में ही नहीं था । तो पुरस्कार कैसे मिला ? कुछ लोग इसके पीछे सम्राट के प्रशस्ति गान की भूमिका देखते हैं, तो कुछ लोग इसे ब्रह्म समाज की ईसाइयत के प्रति नरम नीति का पुरस्कार बताते हैं । ब्रह्म समाज ने जो समाज सुधार का कार्य किया, उसकी प्रेरणा उसे ईसाई पंथ से ही मिली । बाद में उस पर ईसाइयत का प्रभाव बढ़ता गया और केशवचंद्र सेन के समय में तो ब्रह्म समाज ईसाइयत में पूरी तरह रंग चुका था । ब्रह्मसमाजी होने का अर्थ हो गया था अंग्रेज सरकार और ईसाइयत का समर्थक। (रामधारीसिंह ‘दिनकर’, संस्कृति के चार अध्याय, उदयाचल, पटना,1993 पृ.. 542-545) नोबल पुरस्कार के पीछे ईसाइयत के समर्थन वाले अनुमान को इस तथ्य से और बल मिला कि गुरुदेव को पुरस्कार “ भारतीय “ या “ बंगाली “ के रूप में नहीं, “ एंग्लो इंडियन “ के रूप में दिया गया । यह भी ध्यान देने की बात है पुरस्कार समारोह में जो भाषण दिया जाता है, वह गुरुदेव ने दिया ही नहीं । वे पुरस्कार लेने वहां गए ही नहीं। उन्होंने यहीं से एक तार भेज दिया जिसे वहां स्टाकहोम में पढ़कर सुना दिया गया ।